กลต.คุยโบรกฯค้าทอง รับมือเปิดเสรีต้นปี’55
ก.ล.ต. เรียกโบรกเกอร์ค้าทอง 6 รายหารือ รับมือเปิดเสรีใบอนุญาตสัญญาซื้อขายเต็มรูปแบบต้นปีหน้า สอบถามหาข้อมูลเสนอบอร์ดกำกับตลาดทุน
21 ส.ค. 2554

ก.ล.ต. เรียกโบรกเกอร์ค้าทอง 6 รายหารือ รับมือเปิดเสรีใบอนุญาตสัญญาซื้อขายเต็มรูปแบบต้นปีหน้า สอบถามหาข้อมูลเสนอบอร์ดกำกับตลาดทุน 
นายประเวช องอาจสิทธิกุล ผู้ช่วยเลขาธิการ สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า สำนักงาน ก.ล.ต.จะเรียกโบรกเกอร์ค้าทองทั้ง 6 ราย เข้าหารือก่อนการประชุมคณะกรรมการกำกับตลาดทุนในเดือน ส.ค.นี้ เพื่อนำข้อมูลที่มีปัญหาทำให้เกิดความไม่สะดวกต่อการดำเนินธุรกิจ เสนอที่ประชุมคณะกรรมการ
สำหรับเนื้อหาที่จะทำความเข้าใจ ประกอบ 2 เรื่องหลัก คือ การเตรียมการของโบรกเกอร์ค้าทอง และความพร้อมก่อนเปิดเสรีใบอนุญาตเต็มรูปแบบต้นปี 2555 สำหรับหลักทรัพย์อ้างอิงทุกประเภท รวมถึงน้ำมัน SET50 และฟิวเจอร์สที่มีอยู่ก่อน
“สิ่งที่ ก.ล.ต.อยากฟังและมานั่งคุยกัน คือ ก่อนเปิดเสรีถ้ามีแผนทำอย่างไรบ้าง คุยกันแต่เนิ่นๆ และเหตุผลการขอเปิดนิติบุคคลใหม่ในการซื้อขายซิลเวอร์ ฟิวเจอร์ส เพราะการใช้นิติบุคคลเดิมซึ่งเป็น เซลลิง เอเยนต์ ทำได้ ไม่มีปัญหาอะไร ซึ่งเซลลิง เอเยนต์ มีหน้าที่แค่หาลูกค้ามาให้ แต่เปิดบัญชีซื้อขายให้ลูกค้าไม่ได้ ฉะนั้นการใช้นิติบุคคลเดิมก็ไม่ติดปัญหาอะไร ระบบซื้อขายจากโบรกเกอร์ค้าทองไม่ได้สะดุด” นายประเวช กล่าว
ผู้ช่วยเลขาธิการ กล่าวอีกว่า ใบอนุญาตโกลด์ ฟิวเจอร์ส ปัจจุบันไม่มีแล้ว เนื่องจากได้ยกระดับเป็นใบอนุญาตโลหะมีค่า ซึ่งขยายความครอบคลุมไปถึงโลหะเงิน ทองคำ ทองคำขาว และตั้งแต่ต้นปี 2555 จะเปิดให้ขอใบอนุญาตสัญญาซื้อขายเต็มรูปแบบ สำหรับหลักทรัพย์อ้างอิงทุกประเภท ซึ่งผู้ที่มีคุณสมบัติครบและพร้อมตรงคุณสมบัติของ ก.ล.ต. สามารถยื่นขอใบอนุญาตได้ รวมทั้งโบรกเกอร์ค้าทองทั้ง 6 ราย
ทั้งนี้ ที่ผ่านมาตลาดอนุพันธ์ (ประเทศไทย) หรือ TFEX ได้ขยายเวลาการซื้อขายโกลด์ ฟิวเจอร์ส และซิลเวอร์ ฟิวเจอร์ส ช่วงกลางคืน ซึ่งได้รับความสนใจจากนักลงทุนอย่างมาก ทำให้ปริมาณการซื้อขายเพิ่มขึ้น ส่วนหนึ่งเข้ามาลงทุนเพื่อปิดความเสี่ยง เพราะราคาทองคำระยะนี้มีความผันผวนสูง และช่วงเวลาซื้อขายดังกล่าวตรงกับเวลาซื้อขายของตลาดทองคำสำคัญๆ ของโลก 
นอกจากนี้ ในวันที่ 4 ก.ค.นี้เป็นต้นไป ตลาดหลักทรัพย์แห่งประเทศไทย (ตลท.) จะเริ่มเผยแพร่ค่าดัชนีหุ้นปันผลสูง SET High Dividend 30 Index หรือ SETHD โดยใช้ราคาหุ้นในวันที่ 30 มิ.ย. 2554 เป็นวันฐาน และดัชนีเริ่มต้นที่ 1,000 จุด โดยหุ้นที่จ่ายปันผลสูงสุด 5 อันดับแรกได้แก่ บริษัท เอสทีพี แอนด์ ไอ (STPI) บริษัท โทเทิ่ล แอ็คเซ็ส คอมมูนิเคชั่น (DTAC) บริษัท ทางด่วนกรุงเทพ (BECL) บริษัท เอ็ม.ซี.เอส.สตีล (MCS) ธนาคารเกียรตินาคิน (KK)